વિનોદે સંપાદનનાં પણ પાંચેક પુસ્તક પ્રગટ કર્યાં છે. ગુજરાતી હાસ્યના જમા-ઉધાર પાસાની એને ખબર છે. કશુંક નવું કરવાની તમન્ના. કવિસંમેલનોનું સંચાલન કરીને કવિઓના ભોગે શ્રોતાઓને હસાવ્યા છે અને એમાં ઊણપ રહી જતી લાગે ત્યાં પોતાનો ભોગ પણ આપ્યો છે. બીજી બાજુ કવિઓને કમાતા પણ કર્યા છે. આ કાર્યક્રમોની લોકપ્રિયતાએ લેખનની ઉપેક્ષા થવા દીધી નથી એ સૌથી મોટી વાત છે. હાસ્યનાં સ્વરૂપો અને શૈલી પરત્વે અનેક અખતરા કરેલા છે. દૃષ્ટાંત-કથા, નવલિકા, સંવાદ, પત્ર, રેખાચિત્ર, જીવનચરિત્ર, હેવાલ, વિવેચન - અનેક પ્રકારે વિનોદે હાસ્યલેખન કર્યું છે. શેખાદમ ગ્રેટાદમ, કોમેડી કિંગ ચાર્લી ચેપ્લિન, નર્મદ: એક કેરેક્ટર, સ્વપ્નદ્રષ્ટા મુનશી, હાસ્યમૂર્તિ જ્યોતીન્દ્ર દવે જેવાં પુસ્તકો આપીને કૉલેજ દરમિયાન અભ્યાસની ઉપેક્ષા કરેલી એનું સવાયું પ્રાયશ્ચિત્ત કર્યું છે. આરોગ્ય અને જ્યોતિષ વિશે લખીને પણ હાસ્ય જગવતા. દીકરા જ્યોતિષી છે! સાહિત્ય પરિષદના પ્રમુખ થઈને એના સદ્્ભાવનું ક્ષેત્ર વિસ્તારવા પોતાની લોકપ્રિયતાની મૂડી રોકી. એમની સક્રિયતા વિરલ ગણાય.